ติ่มซำสูตรโบราณสไตล์ภาคใต้รสจัดจ้านเข้มข้นกว่า 30 รายการ และบักกุ๊ดเต๋ทีเด็ดที่ใครๆ ต่างยกนิ้ว 

ถึงเวลาแน่นท้องกันอีกแล้วคร้าบบ วันนี้ผมและทีมงานเจ้าเก่าหน้าเดิมเพิ่มเติมคือพุงย้วยๆ มาสถิตกันอยู่ที่ร้าน หาดใหญ่ติ่มซำ จังหวัดชลบุรี แน่นอนครับว่าร้านนี้ต้องขายติ่มซำ แต่ติ่มซำที่นี่ไม่ใช่ติ่มซำสไตล์ฮ่องกงอย่างที่เราคุ้นเคย เพราะติ่มซำของร้านนี้เป็นสูตรโบราณของทางภาคใต้ ซึ่งสืบทอดสูตรกันรุ่นสู่รุ่นมายาวนานกว่า 30 ปี มันจะให้ความหอม กลมกล่อม รสชาติถูกปากคนไทยอย่างบอกไม่ถูก (โดยปกติแล้วชาวหาดใหญ่จะทานติ่มซำกันเป็นเรื่องปกติเลยครับ ต่างจากบ้านเราที่ทานกันเป็นวาระโอกาส) นอกจากติ่มซำที่มีให้เลือกกว่า 30 รายการแล้ว ที่ร้านยังมีเมนูพิเศษ ซึ่งเป็นซิกเนเจอร์ของทางร้านให้เราได้เลือกทานกันอีกด้วย อาทิ ซาลาเปาทอด บักกุ๊ดเต๋ และอื่นๆ อีกมากมาย ว่าแล้วก็อย่าเสียเวลาดีกว่า ตามผมมาเลยครับ 

ร้านหาดใหญ่ติ่มซำตั้งอยู่ที่ Casalunar Avenue ชลบุรี ตรงข้าม Central Place หลังเซ็นทรัลชลบุรี เพื่อนๆ สามารถจอดรถริมทางได้เลยครับ เดินเข้ามาจะได้กลิ่นติ่มซำหอมๆ โชยมาแต่ไกล

ติ่มซำที่นี่มีให้เลือกมากกว่า 30 รายการ ซึ่งติ่มซำที่วางโชว์ในตู้เป็นแบบดิบๆ เลยครับ ที่ร้านเน้นทำกันสดๆ นึ่งกันสดๆ ไม่ต้องกลัวนึ่งทิ้งไว้ครับ ได้ทานของใหม่แน่นอน 

ติ่มซำที่นี่มีให้เลือกมากกว่า 30 รายการ ในราคาเพียงเข่งละ 20 บาท มาพร้อมโปรโมชั่น 10 เข่งฟรี 1 เข่ง น้ำชาเสิร์ฟฟรีด้วยครับ อย่างที่กล่าวไปในตอนต้นว่าติ่มซำที่นี่จะเป็นสไตล์ภาคใต้ ดังนั้นเรื่องรสชาติจะมีความเข้มข้นจัดจ้านครับ โดยเฉพาะตีนไก่ตุ๋นยาจีนนี่ ดูดกันจนเพลินเลย ซี่โครงหมูอบซอสก็ไม่เบา เนื้อร่วนรสเข้ม หมูสับไข่เค็มทานคู่กับจิ๊กโฉ่วหน่อยนะแจ่มแจ๋ว 

เมนูไฮไลต์ของทางร้านอย่าง บักกุ๊ดเต๋ เป็นน้ำแกงจีนที่อบอวลไปด้วยสมุนไพรนานาชนิด มีรสชาติเข้มข้น มีกลิ่นหอมจากเครื่องเทศและสมุนไพร ทีเด็ดอยู่ที่ซี่โครงหมู เนื้อนุ่มและเปื่อยมากๆ ใช้ลิ้นดุนทีเดียวหลุดเลยครับ ซดร้อนๆ ชุ่มคอ ได้สุขภาพดีอีกด้วย 

หากเพื่อนๆ กำลังมองหาร้านติ่มซำเด็ดๆ บักกุ๊ดเต๋โดนๆ รสชาติถูกปากคนไทย พร้อมบรรยากาศง่ายๆ แอร์เย็นเป็นกันเอง หาดใหญ่ติ่มซำ เป็นหนึ่งในตัวเลือกที่น่าสนใจทีเดียวครับ สำหรับการเดินทางนั้นก็ง่ายๆ ครับหากมาจากเส้นสุขุมวิทให้ขับเลี้ยวเข้ามาหลังห้างสรรพสินค้าเซ็นทรัล ร้านหาดใหญ่ติ่มซำจะตั้งอยู่ทางออก โครงการ Central Place เพื่อนๆ สามารถจอดรถริมทางได้เลยครับ ไม่แน่ว่า อาจจะได้ร้านประจำร้านใหม่ในช่วงพักกลางวันก็เป็นได้ครับ 

